b'\n_START_ARTICLE_\nHellighet\n_START_PARAGRAPH_\nHellighet er en egenskap ved personer, gjenstander, steder, handlinger, ord eller forestillinger som er knyttet til en guddom og som er religi\xc3\xb8st opph\xc3\xb8yde og ikke hverdagslige. _NEWLINE_Adjektivet hellig kan i overf\xc3\xb8rt betydning ogs\xc3\xa5 betegne noe ikke-religi\xc3\xb8st som er ukrenkelig, dyrebart og umistelig, noe som ikke m\xc3\xa5 van\xc3\xa6res men behandles med \xc3\xa6refrykt og dyp respekt. Hellig kan dessuten bety rettferdig i uttrykk som \xc2\xabhellig vrede\xc2\xbb og \xc2\xabhellig krig\xc2\xbb._NEWLINE_B\xc3\xa5de en gud og alt som er i n\xc3\xa6r kontakt med guden eller tilbedelsen, kan v\xc3\xa6re hellig, for eksempel hellige skrifter, ritualer og helgener.\n_START_SECTION_\nEtymologi\n_START_PARAGRAPH_\nOrdet hellig kommer fra norr\xc3\xb8nt heilagr som stammer fra germansk haila, det vil si \xc2\xablykke\xc2\xbb eller \xc2\xabdet som bringer lykke\xc2\xbb. Ordet er beslektet med hel, det vil si uskadd eller fullstendig, jamf\xc3\xb8r engelsk holy (\xc2\xabhellig\xc2\xbb) og whole (\xc2\xabhel\xc2\xbb).\n_START_SECTION_\nTeorier\n_START_PARAGRAPH_\nI religionsforskninga fra slutten av 1800-tallet og framover har det v\xc3\xa6rt forskjellige teorier omkring det hellige. Det hellige har blitt forklart b\xc3\xa5de som en ubestemmelig makt eller uvanlig utstr\xc3\xa5ling, s\xc3\xa5kalt mana, som et guddommelig n\xc3\xa6rv\xc3\xa6r som fornemmes som et fryktinngytende og fascinerende mysterium, som en religi\xc3\xb8s id\xc3\xa9 til forskjell fra den konkrete, profane dagligdagen, som en religi\xc3\xb8s virkelighet i naturen og menneskelivet og som en psykologisk eller samfunnsmessig konstruksjon. Enkelte anser opplevelsen og forst\xc3\xa5elsen av det hellige som religionens innerste vesen og grunnlaget for all religion.'